Cloete Murray sterf ná N1-skieteryCloete Murray. (Foto: Yusuf Abramjee/Twitter) Cloete Murray is vroeg Sondag dood nadat hy en sy seun gister (Saterdag) in ŉ skietery op die N1 in Midrand betrokke was. Murray se seun, Thomas, het Saterdag reeds in die skietery omgekom. Kol. Dimakatso Sello, polisiewoordvoerder, het Cloete se dood aan Maroela Media bevestig. “Die tweede slagoffer van gister se skietery het vroeër vanoggend aan sy beserings beswyk,” sê Sello. “Die polisie sal nou twee aanklagte van moord ondersoek.” Sello het nie verdere besonderhede oor Cloete se dood verskaf nie. Thomas Murray, Cloete se seun, is Saterdag dood verklaar. (Foto: LinkedIn) Kennisse van Cloete het aan Maroela Media meegedeel dat hy reeds in die vroeë oggendure dood is. Cloete was vermoedelik in die Netcare Sunninghill-hospitaal in Sandton ten tyde van sy afsterwe. Nog niemand is in verband met die skietvoorval in hegtenis geneem nie. Yusuf Abramjee, teenmisdaad-aktivis, spekuleer dat die voorval dalk ŉ sluipmoord kon wees.